登高辭
作者：徐積
朝代：宋

paragraphs: 九月九日兮，登高何爲。
古有此語兮，吾未暇論其是非。
菊花黄兮茱萸紫，二花此時還鬬開。
花滿握兮酒滿盃，人人欲上高樓臺。
我與世人雖異好，此時亦難平襟懷。
因思雕蟲篆刻事，此文乃是儒之災。
如今此災亦可避，不辭萬里登崔嵬。
其如此物避不得，但恐積蠹傷良才。
是以天下美璞少，甚於矛戟戕瓊瑰。
縱有美璞直萬鎰，埋之塵土何由來。
聖朝有意去災害，願將此物爲渠魁。